麥湯米尼受傷抖3周 無緣英足盃4強
2024年04月10日 15:01
東網電視
更多新聞短片
麥湯米尼(右)今季英超已有7球進帳。(Getty Images)
曼聯連續3場英超失分之後,又再傳來噩耗,中場麥湯米尼因為膝部受傷,預料需要休息3星期,意味將會缺陣周日(14日)凌晨英超作客般尼茅夫,以及4月21日晚英足盃4強對高雲地利。
麥湯米尼早前英超對車路士一役後備上陣,但不幸整傷膝部,已經缺陣上場英超「雙紅會」對利物浦。根據英國《每日郵報》爆料,呢位27歲蘇格蘭國腳需要抖3星期,紅魔鬼未來2場比賽都唔使預佢。
麥湯米尼雖然司職防守中場,但入球能力強,今季英超已有7球進帳,同3位前鋒海倫、拉舒福特、阿歷真度加拿祖,並列隊內最多聯賽入波球員,佢養傷之下,難免削弱球隊攻力。
至於上仗對利物浦傷出嘅拉舒福特,已經冇大礙,可以出戰下場英超對般尼茅夫。